Document ID: 32002R1323

Κανονισμός (ΕΚ) αριθ. 1323/2002 της Επιτροπής
της 22ας Ιουλίου 2002
για παρέκκλιση από τον κανονισμό (ΕΚ) αριθ. 800/1999 όσον αφορά την εξαγωγή προϊόντων του τομέα των σιτηρών προς τις τρίτες χώρες εκτός από την Ουγγαρία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1766/92 του Συμβουλίου, της 30ής Ιουνίου 1992, που αφορά την κοινή οργάνωση των αγορών στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1666/2000(2), και ιδίως το άρθρο 13,
Εκτιμώντας τα ακόλουθα:
(1) Ο κανονισμός (ΕΚ) αριθ. 800/1999 της Επιτροπής, της 15ης Απριλίου 1999, που προβλέπει τους κοινούς κανόνες εφαρμογής του καθεστώτος των επιστροφών για τα γεωργικά προϊόντα(3), όπως τροποποιήθηκε τελευταία από τον κανονισμό (ΕΚ) αριθ. 1253/2002(4), προβλέπει στο άρθρο 3 ότι το δικαίωμα της επιστροφής γεννάται κατά την εισαγωγή σε μία συγκεκριμένη τρίτη χώρα όταν το διαφοροποποιημένο ποσοστό επιστροφής εφαρμόζεται για την εν λόγω τρίτη χώρα. Τα άρθρα 14 έως 16 αυτού του κανονισμού προβλέπουν τους όρους πληρωμής της επιστροφής σε περίπτωση διαφοροποιημένης επιστροφής, και συγκεκριμένα τα έγγραφα που πρέπει να υποβληθούν ως απόδειξη άφιξης των εμπορευμάτων στον προορισμό τους.
(2) Στην περίπτωση που η επιστροφή κατά την εξαγωγή είναι διαφοροποιημένη, το άρθρο 18 παράγραφοι 1 και 2 του κανονισμού (ΕΚ) αριθ. 800/1999 προβλέπει ότι το μέρος της επιστροφής υπολογίζεται με βάση το χαμηλότερο ποσοστό επιστροφής και καταβάλλεται μετά από αίτηση του εξαγωγέα μόλις προσκομισθούν τα αποδεικτικά στοιχεία ότι το προϊόν εγκατέλειψε το τελωνειακό έδαφος της Κοινότητας.
(3) Πρόσφατα συνήφθη εμπορική συμφωνία ανάμεσα στην Ευρωπαϊκή Επιτροπή και στην Ουγγαρία, η οποία προβλέπει ορισμένες παραχωρήσεις υπό τη μορφή κοινοτικών δασμολογικών ποσοστώσεων για ορισμένα γεωργικά προϊόντα και την πλήρη απελευθέρωση του εμπορίου για άλλα γεωργικά προϊόντα. Στον τομέα των σιτηρών, η κατάργηση των επιστροφών για τα περισσότερα προϊόντα που προβλέπει το άρθρο 1 παράγραφος 1 του κανονισμού (ΕΟΚ) αριθ. 1766/92 αποτελεί μία από τις προβλεπόμενες παραχωρήσεις.
(4) Οι ουγγρικές αρχές έχουν δεσμευθεί να μην επιβάλλουν τον προτιμησιακό δασμό στα σιτηρά που εισάγονται στην Ουγγαρία εάν τα εμπορεύματα δεν συνοδεύονται από τα έγγραφα που θα πιστοποιούν ότι δεν έτυχαν επιστροφής κατά την εξαγωγή. Εάν δεν υπάρχουν αυτά τα πιστοποιητικά, θα επιβληθεί ο πλήρης δασμός εισαγωγής. Επειδή ο πλήρης δασμός είναι υψηλότερος από το ποσό της επιστροφής που χορηγείται προς το παρόν για τις εξαγωγές προς τις άλλες τρίτες χώρες, δεν υπάρχει κίνδυνος εκτροπής του εμπορίου.
(5) Κατά συνέπεια, θα πρέπει να ληφθούν υπόψη αυτά τα στοιχεία κατά την εφαρμογή των προαναφερόμενων διατάξεων του κανονισμού (ΕΚ) αριθ. 800/1999 προκειμένου να αποφεύγονται οι περιττές επιβαρύνσεις για τους εξαγωγείς στις εμπορικές συναλλαγές τους με τις τρίτες χώρες. Επομένως, για τον προσδιορισμό του κατώτατου ποσοστού επιστροφής, θα πρέπει να μην λαμβάνεται υπόψη ο μη καθορισμός της επιστροφής για τον συγκεκριμένο προορισμό.
(6) Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Κατά παρέκκλιση από το άρθρο 16 του κανονισμού (ΕΚ) αριθ. 800/1999, στην περίπτωση που η διαφοροποίηση της επιστροφής συνίσταται στο γεγονός ότι δεν έχει καθορισθεί μία επιστροφή για την Ουγγαρία, δεν απαιτείται απόδειξη διεκπεραίωσης των τελωνειακών διατυπώσεων εισαγωγής για την πληρωμή της επιστροφής όσον αφορά τα προϊόντα που περιλαμβάνονται στο παράρτημα του παρόντος κανονισμού.
2. Ο μη καθορισμός της επιστροφής για τα προϊόντα που προβλέπει το παράρτημα, τα οποία προορίζονται για την Ουγγαρία, δεν λαμβάνεται υπόψη κατά τον προσδιορισμό του χαμηλότερου ποσοστού της επιστροφής κατά την έννοια του άρθρου 18 παράγραφος 2 του κανονισμού (ΕΚ) αριθ. 800/1999.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται σε σχέση με τις αιτήσεις πιστοποιητικών εξαγωγής που υποβάλλονται από την 1η Ιουλίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Ιουλίου 2002.

Labels: 3
18
17
5